《吏部孙主事龙津清晓图》
明代·林环

悠悠龙津水，远自庐峰来。蜿蜒走溪壑，势与山俱回。

麓断众山尽，忽看天镜空。澄波湛寒月，万景涵鸿濛。

此时得真赏，如游元化初。振策起沙鸟，数里见潭鱼。

微风林下来，吹动浮云影。灵气袭兰襟，洒然异人境。

朅来京国游，岁月随奔川。几回故乡梦，飞落闽南天。

举首不可见，思之空留情。寄声谢鸥鹭，愧负沧洲盟。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。